WBCS ও WBPS অফিসারদের জন্য বাধ্যতামূলক হল স্বাস্থ্য পরীক্ষা!

ওয়েব ডেস্ক: রাজ্য মন্ত্রিসভার বৈঠকে (State Cabinet Meeting) নেওয়া একাধিক বড় সিদ্ধান্ত। স্বাস্থ্য (Health), পর্যটন (Tourism) ও নগর উন্নয়ন (Urban Development)- তিন ক্ষেত্রেই নতুন নীতি ঘোষণা করল সরকার। সরকারি ক্যাডারদের জন্য বাধ্যতামূলক স্বাস্থ্য পরীক্ষা থেকে শুরু করে দীঘা-শঙ্করপুরে নতুন হোটেল ও বাণিজ্যিক পরিষেবার সুযোগ- সব ক্ষেত্রেই জোর দেওয়া হয়েছে উন্নয়নের দিকে।

বৃহস্পতিবার রাজ্য মন্ত্রিসভার বৈঠকে কী কী সিদ্ধান্ত নেওয়া হয়েছে? চলুন একটি বিস্তারে জেনে নেওয়া যাক।

আরও পড়ুন: ভেঙে ফেলা হচ্ছে হলদিয়ার আইকনিক হলদিয়া গেট

(১) ৪০ বছর বা তার বেশি বয়সী ডব্লিউবিসিএস ক্যাডার অফিসারদের জন্য বাধ্যতামূলক স্বাস্থ্য পরীক্ষা চালু করা হবে। একইভাবে, ওয়েস্ট বেঙ্গল পুলিশ সার্ভিস ক্যাডারে থাকা ৪০ বছর বা তার বেশি বয়সীদের জন্যও বাধ্যতামূলক স্বাস্থ্য পরীক্ষা করা হবে।

(২) পর্যটন খাতে বিশেষ করে সমুদ্রতীরবর্তী শহর দীঘায় বড় পদক্ষেপ নেওয়া হয়েছে। রাজ্য সরকার দীঘা ও শঙ্করপুরে আরও বেশি হোটেল এবং বাণিজ্যিক পরিষেবা শুরু করতে চায়। এজন্য জগন্নাথ মন্দিরকে কেন্দ্র করে পর্যটন ব্যবসায়িক ক্ষেত্রকে বাড়ানোর পরিকল্পনা নেওয়া হয়েছে। সিদ্ধান্ত হয়েছে যে দীঘা শঙ্করপুর ডেভেলপমেন্ট অথরিটির অধীনে থাকা প্রায় ১০ একর জমি হিডকোর অধীনে আনা হবে। এরপর সেই জমি ফ্রি হোল্ড পলিসির মাধ্যমে হোটেল এবং বাণিজ্যিক কার্যক্রমের জন্য দেওয়া হবে

(৩) নগর উন্নয়ন দফতর সম্পর্কেও গুরুত্বপূর্ণ সিদ্ধান্ত নেওয়া হয়েছে এদিন। বহু বছর আগে নগর উন্নয়ন দফতরের অধীনস্থ সংস্থাগুলির মালিকানাধীন কিছু নন-রেসিডেন্সিয়াল প্লট বিভিন্ন শিল্প ইউনিটকে ৯৯ বছরের বেশি সময়ের জন্য লিজে দেওয়া হয়েছিল। এই প্লটগুলি মূলত কর্মচারীদের আবাসনের জন্য দেওয়া হয়েছিল। কিন্তু এবার সিদ্ধান্ত হয়েছে যে এই প্লটগুলিকে রিয়েল এস্টেট বা হাউসিং প্রজেক্ট তৈরির জন্য ব্যবহার করা যাবে। এজন্য একটি নীতিগত কাঠামো তৈরি করা হবে।